100 jaar van genade en seën - Die Hervormer
Die gemeente het op Vrydag 25 Mei 2018 die 100-jaar-fees gevier. Die funksie is gehou by Bluegum Lodge op Bethal, en Pieter Koen het opgetree en die gaste vermaak. Op Sondag 27 Mei is op gepaste wyse ’n dankseggingsdiens gehou. Tydens die erediens is ook Nagmaal bedien. Ds Cobus Manders (predikant van die gemeente) het die erediens gelei, en saam met ds Jan Rossouw (vroeër ’n gemeenteseun) en ds Mari du Plessis-Manders (predikant van die gemeente) die Nagmaal bedien.
Na afloop van die erediens het die gemeente heerlik saam gekuier en potjiekos geëet. Ds Colin Hertzog het die geleentheid namens die Algemene Kommissie bygewoon, en dr Hannes Beukes (vorige predikant van die gemeente) was ook teenwoordig. Twee van die oudste kerkraadslede, tannie Marie Swanepoel (94) en tannie Bessie Jooste (86), het kersies doodgeblaas op kolwyntjies wat in die vorm van 100 gepak was.
Saam met God kyk die gemeente met dankbaarheid vorentoe na die jare wat kom, met Spreuke 3: 6 in gedagte: Ken Hom in alles wat jy doen en Hy sal jou die regte pad laat loop.
(Ds Cobus Manders is leraar in Gemeente Bethal)